প্রথমত এই কোডটিকে রান করালে কনসোলে শুধুমাত্র “Listening on port 3000…” দেখা যাবে কারন এর আগের স্টেটমেন্ট গুলো ইভেন্ট ড্রাইভেন এবং এখন পর্যন্ত সেরকম কোন ইভেন্ট ঘটে নি। প্রথমবার যখন এই কোডকে এক্সিকিউট করা হয় তখন Node.js একটি রিকোয়েস্ট (request) ইভেন্টকে রেজিস্টার করে ফেলে (প্রোগ্রামের ধরন অনুযায়ী একাধিক ইভেন্ট রেজিস্টার হতেই পারে)। যখন এই স্ক্রিপ্ট এর এক্সিকিউশন শেষ হয়ে যায় তখন Node.js ইভেন্ট লুপে চলে যায়। ইতোমধ্যে এর ইভেন্ট লুপে একটি ইভেন্ট জমা পরে যেটা হচ্ছে “on request” এবং যার সাথে একটি কলব্যাকও অ্যাটাচ করা আছে। অর্থাৎ এই ইভেন্ট লুপ V8 এর কল স্ট্যাককে কাজে লাগিয়ে সেই কলব্যাককে এক্সিকিউট করবে তখনি, যখন “request” ইভেন্টটি ঘটবে। আর রিকোয়েস্ট ইভেন্ট ঘটানোর জন্য আমরা ব্রাউজারে বা টার্মিনালে (curl দিয়ে) http://localhost:3000 ইউআরএল হিট করতে পারি। তখনি সার্ভারে একটি রিকোয়েস্ট ইভেন্ট ঘটবে আর ইভেন্ট কিউ -এ এর কলব্যাকটি জমা পরবে। অতঃপর ইভেন্ট লুপ সেখান থেকে ওই কলব্যাককে পিক করে এক্সিকিউট করার জন্য V8 এর কাছে পাঠাবে। এক্ষেত্রে কলব্যাক ফাংশনটি একটি রেসপন্স ম্যাসেজ লিখে থেমে যাবে।